سوق لاربع مدينة مغريبية كاينة ف إقليم قنيطرة، جهة رّباط سلا قنيطرة، ساكنين فيها 67698 واحد، على حساب لإحصاء لعام 2014. سوق لاربع تقدر تكون بدات كا ڤيلاج صغير ؤ سوق د لعروبية من لفترة لقديمة، رّومانية ؤلا حتا لقبل رومانية. مي لمدينة لي كانعرفو دابا أسسوها لفرانسيس ف فترة لحماية. من بين لبقايا د لفترة رّومانية لي كانو تّلقاو حدا سوق لاربع، كاينين جوج نقيشات ݣنايزية، شي تماتيل د لبرونز ؤ طراف مهرسين، شقوفا د لفلوس، بزاف د طّروفا د لفخار، ؤ تيݣولات (طوبات مفلطحين كيتدارو ف لبني ديال سّقف ديال دار) مكتوب فوق منهوم ب لّاتينية سّمية ديال مدينت ݣيلدا. هاد لكتيشاف لّخر كان خلا بزاف يعتاقدو بلي سوق لاربع هيّا نيت هاد لمدينة لقديمة، لي كانت غالبا لعاصيمة د مملكة موريطانية قبل من وليلي، ولاكين هاد لفرضية مابقاتش قوية بعد لكتيشافات لي تدارو ف ريغة. سوق لاربع كاتّعتابر جماعة ترابية حضرية.